Creix el nombre d'usuaris habituals de la deixalleria a Cassà

**El nombre dels que fan sis o més visites anuals ha passat de 215 a 265 en un any**

MEDI AMBIENT 24 febrer 2016 2.00 h

El nombre d'usuaris que fan servir la deixalleria de Cassà de la Selva sis o més vegades l'any –i que, per tant, són gratificats amb una bonificació en la taxa d'escombraries d'un 20%– ha passat de 215 el 2014 a 265 el 2016. En números absoluts, el 2015 va haver-hi 3.740 visites, pràcticament un 20% més que l'any anterior, en què se'n van rebre 3.124. Les bonificacions en la taxa d'escombraries ja es van assenyalar a mitjan 2015 com un dels factors que estaven provocant un augment del nombre d'usuaris. Cada un dels usuaris habituals pot rebre una bonificació en la taxa que oscil·la entre els 112 i els 140 euros anuals.

El regidor de Medi Ambient, Joan Cañigueral, va assenyalar ahir un altre motiu, que seria l'ampliació de l'horari de servei “per tenir-la oberta cada dia a la tarda i també donar l'opció d'anar-hi els divendres i dissabtes al matí”.

Publicat a: [El Punt Avui. Comarques Gironines](http://www.elpuntavui.cat/edicio/el-punt-avui/29-comarques-gironines/2016/02/24.html?pagina=8)24-02-2016Pàgina 8

Font del document: http://www.elpuntavui.cat/territori/article/11-mediambient/944187-creix-el-nombre-dusuaris-habituals-de-la-deixalleria-a-cassa.html